Eskom steeds lamgelê deur powere kragnetwerk | Netwerk24
Deur William Horne 17 November 2019 11:47
Eskom se jongste syfers wys dat onbeplande verliese aan opwekkingsvermoë tot slegs 9 200 megawatt (MW) verbeter het.
Dit is tegnies onder die vlak van 9 500 MW wat Eskom in sy somerplan gesê het die maksimum is wat hy kan hanteer sonder dat noodstelsels onnodig gebruik moet word om die kragnetwerk te ondersteun.
Maar die onbeskikbare opwekkingsvermoë wissel die afgelope week beduidend tussen 9 000 MW en 12 500 MW.
Die nutsmaatskappy sê Sondag sy kragstelsel word teen "baie lae vlakke van betroubaarheid" bedryf.
Daarvolgens wissel die hoeveelheid beskikbare krag nie net aansienlik baie nie, dit beteken ook beurtkrag kan weens enige bykomende of onverwagte fout op kort kennisgewing toegepas word.
Eskom sê beurtkrag sal net toegepas word as dit "absoluut nodig is".
Dit is die nutsmaatskappy se laaste opsie as die druk op die kragnetwerk te groot word om 'n totale ineenstorting te probeer vermy.
Noodstelsels – Eskom se dieselopwekkers en pompopgaarskemas – is gereed om minstens 'n mate van veiligheidsmarge te kan bied. Volgens die kragreus is daar genoeg diesel en water by sy noodstelsels beskikbaar.